**Fallujan taistelu** oli ääri-islamilaisen Isis-järjestön, sekä Irakin hallinnon välillä käyty taistelu Fallujan kaupungin hallinnasta 23. toukokuuta – 26. kesäkuuta 2016. Isis oli vallannut Fallujan yhtenä ensimmäisistä suurista irakilaisista kaupungeista vuonna 2014. Irakin hallinto päätti vallata sen takaisin ennen Mosulin kaupungin valtausyritystä. Hyökkäys kaupunkiin alkoi toukokuussa ja Isis-järjestön vastarinta romahti odotettua hepommin. Kaupungin viimeiset alueet oli vallattu kesäkuun puolella.

Tausta
------

Falluja on kaupunki noin 60 kilometriä länteen Irakin pääkaupunki Bagdadista. Suurin osa sen asukkaista on uskonnoltaan sunnalaisia. Irakissa se on osa niin sanottua sunnalaista kolmiota eli maantieteellistä aluetta, jonne sunnalaiset ovat Irakissa keskittyneet. Esimerkiksi Irakin sodan aikana se oli myös yksi irakilaisen vastarinnan keskuksista. Levottomuudet jatkuivat edelleen vuonna 2013. Tällä kertaa osapuolia olivat paikallisten sunnalaisten heimojen asemiehet, sekä pääosin šiialaiset Irakin turvallisuusjoukot. Tilanne oli pahentunut koko sunnalaisen Anbarin maakunnan alueella muutaman kuukauden ajan, kun tuolloinen Irakin pääministeri Nuri al-Maliki päätti määrätä turvallisuusjoukot ulos kaupungista ilmeisesti rauhoittaakseen tilannetta. Pian tämän jälkeen kaupungin valtasivat sekalainen joukko paikallisia heimotaistelijoita sekä ääri-islamilaisen Isis-järjestön taistelijat. Pian vallassa oli kokonaan Isis ja Fallujasta tuli vuonna 2014 ensimmäinen sen käsiin joutunut suuri kaupunki.

Kun Irakissa alettiin viimein suunnitella Isisin valtaamien kaupunkien takaisinvaltausta päätettiin keskittyä ensiksi Fallujan valtaukseen. Yhdysvallat oli painostanut Irakia keskittymään ensin pohjoiseen ja Mosulin valtaukseen, mutta Irakissa pelättiin Fallujan uhkaavan pääkaupunki Bagdadin turvallisuutta. Monet šiialaiset asejoukkojen komentajat halusivat myös kostaa nopeasti Isis-järjestön tekemät iskut Bagdadissa. Uudelle pääministeri Haider al-Abadille taistelu oli myös mahdollisuus yhdistää kiistelevät poliittiset tahot Isis-järjestöä vastaan.

Osapuolet
---------

Irakin asevoimien joukkoja.
Šiialaisia asejoukkoja panssarivaunuineen.
Fallujan takaisinvaltaukseen osallistui noin 30 000 irakilaisten maajoukkojen sotilasta. Ne koostuivat Irakin asevoimien ja puolustusministeriön joukoista, sekä šiialaisista asejoukoista. Irakin maavoimat olivat kaikkiaan šiiaenemmistöisiä. Mukana oli tosin myös noin 6 000 sunnalaista heimotaistelijaa. Niiden tarkoituksena oli myös valvoa Fallujaa sen valloituksen jälkeen. Operaation johdossa oli kenraaliluutnantti Abdul-Wahab al-Sa’adi Pääministeri al-Abadi valvoi joukkojen toimintaa tarkasti.

Isis-järjestön taistelijoita oli irakilaisten lähteiden mukaan noin 3 500. Joukkoja komensi Maher Al-Bilawi. Isis-järjestön taistelijoilla oli kevyttä ja raskasta aseistusta. Puolustajat myös rakensivat esimerkiksi tie-esteitä, tunneleita ja asensivat teille räjähteitä. Tunnelien tartkoituksena oli esimerkiksi toteuttaa yllättäviä väijytyksiä. siirrellä tarkka-ampujia paikasta toiseen, sekä toimia huolto- ja pakoreitteinä.

Taistelu
--------

Lippuja raunioituneen rakennuksen yllä.
Kaupungin katuja.
Fallujan taistelua valmistelevat operaatiot alkoivat tammi-helmikuussa 2016. Ensimmäisenä Falluja eristettiin Isis-järjestön huoltoreiteistä. Kokonaan kaupunkia ei saatu kuitenkaan koskaan piiritettyä. Samaan aikaan Yhdysvaltojen johtama liittouma teki ilma-iskuja Isis-järjestön asemiin Fallujassa. Kaupungissa oli Isiksen toimintaa vastustavia paikallisia, jotka salaa ilmoittivat hyökkääjille esimerkiksi puolustajien asemien sijainnista. Osa kaupungin asukkaista oli paennut jo ennen taistelujen alkamista. Niiden viimein alkaessa kaupungissa oli vielä noin 50 000 siviiliä.

Irakin joukkojen eteneminen kohti Fallujaa alkoi 23. toukokuuta 2016. Irakin asevoimien joukot etenivät kaupunkiin etelästä kohteenaan sen keskusta. Šiialaiset asejoukot olivat varmistaneet alueet kaupungin pohjoispuolella. Asejoukoilla oli ohjeistus olla etenemättä kaupunkiin, vaikka ne tähän oikeutta vaativatkin. Lopulta 13. kesäkuuta osa joukoista jätti käskyn huomiotta ja siirtyi etelään vallaten osia kaupungista. Tämä ja seuranneet paikallisten pidätykset uhkasivat operaation toteutusta. Pelkona oli vastareaktio paikallisilta, mutta lopulta operaation toiminnan onnistui jatkua edelleen.

Fallujan keskusta oli saavutettu 17. kesäkuuta Isis-järjestön puolustuslinjojen romahdettua etelässä. Pääministeri al-Abadi julisti vielä samana päivänä taistelun voitetuksi. Kuitenkin pohjoisempana muutamat sadat taistelijat pysäyttivät etenemisen vielä useiden viikkojen ajaksi. Fallujan viimeinen Isiksen käsissä ollut alue al-Golan oli vallattu viimein 26. kesäkuuta.

Seuraukset
----------

Taisteluissa vahingoittunut moskeija.
Isis menetti taistelujen aikana yli 1 800 taistelijaa kaatuneina. Irakilaisten arvioiden mukaan noin 1 000 järjestön jäsenen onnistui paeta kaupungista pakolaisten mukaan soluttautuneina. Mukana oli henkilöitä, jotka olivat toimineet pikemminkin hallinnossa, mutta myös muutamia taistelijoita. Isiksen jäsenten taistelutahto oli lopulta romahtanut kaupungin piirityksen aikana, mikä oli johtanut odotettua helpompaan valtaukseen. Fallujan menetys oli suuri tappio Isiskselle, joka menetti alueellisen keskuksensa, tulovaroja ja hankaloitti sen toimintaa Anbarissa. Irakilaiset joukot olivat menettäneet kaatuneina useita satoja ja haavoittuneina noin 3 000 henkilöä.

Kaupungista oli paennut suuri määrä sen asukkaita, joita oli sijoitettu Irakin eri kaupunkeihin tai pakolaisleireille. Kaupungin takaisinvaltauksen jälkeen heidän oli mahdollista alkaa palata. Monelta paluuseen kului useita kuukausia, mutta lopulta suurin osa pakolaisista oli päässyt takaisin koteihinsa, jotka paikoitellen olivat kärsineet suuria vahinkoja.

Lähteet
-------

1. ↑  Spencer C. Tucker: *Encyclopedia of Middle East Wars*, s. 439-440. ABC- CLIO, 2010. ISBN 978-1-85109-948-1. (englanniksi)
2. 1 2 3  Paul Adams: How Falluja can't forget *BBC News*. BBC. Viitattu 24.7.2021. (englanniksi)
3. 1 2 3 4 5 6 7 8 9  Zana Gulmohamad: Unseating the Caliphate: Contrasting the Challenges of Liberating Fallujah and Mosul *October 2016, Volume 9, Issue 10*. Combating Terrorism Center.  Arkistoitu 24.7.2021. Viitattu 24.7.2021. (englanniksi)
4. ↑  Iraq forces inch into Fallujah: commanders (arkistoitu sivu) France24.  Arkistoitu 7.6.2016. Viitattu 24.7.2021. (englanniksi)
5. ↑  Islamic State: Commander in Falluja killed says US *BBC News*. BBC. Viitattu 24.7.2021. (englanniksi)
6. ↑  Fallujah offensive: Thousands of civilians trapped *Al Jazeera*. Viitattu 24.7.2021. (englanniksi)
7. ↑  Iraq Timeline: Since the 2003 War The United States Institute of Peace. Viitattu 24.7.2021. (englanniksi)
8. ↑  Suadad al-Salhy: EXCLUSIVE: Iraqi troops pay heavy price for Fallujah victory *Middle East Eye*. Viitattu 24.7.2021. (englanniksi)